Van humora Mona Lisának? – Cirkuszi tárlatvezetés egy kislány szemével - Fidelio.hu
2020.07.18. 13:55
A Tündértánc – Nővarázs című előadás azt vizsgálja, hogyan lehet közös pontokat találni a cirkusz- és a képzőművészet között, mi a közös egy festményben és egy cirkuszi számban, illetve le tud-e lépni a festővászonról egy alak, hogy aztán a manézsban életre keljen?
A produkció képzelt helyszíne ezúttal egy galéria, amelyben festményeket és szobrokat állítottak ki, nem is akármilyeneket: a művészettörténet leghíresebb nőábrázolásait és a női lét szimbolikus életképeit. Az ide betévedő látogató egy olyan élményben vesz részt, amelyben még soha azelőtt: a cirkusz varázslatos eszközei segítségével megismeri a művészettörténet kiemelkedő pillanatait és alkotásait; és ezeken keresztül azt a csodát is, ami a Nő, legyen akár szenvedélyes amazon, akár ihlető múzsa, önmagát kereső fiatal vagy bölcs öregasszony.
A mongol Zola Troupe ugródeszka csoport száma (Fotó/Forrás: Fővárosi Nagycirkusz)
Az előadásban egy kislány szemével és fantáziájával látjuk a valóság mögötti valóságot, s
ahogy a gyermeki fantázia végtelen, úgy elevenednek meg a jelenetek is.
A szobrok megszólalnak, a képek titkokat súgnak a fülünkbe, a kőből faragott alakok bújócskázni kezdenek velünk, a festett figurák ölükbe ültetnek és álomba ringatnak.
A bemutatóhoz kapcsolódóan utcai artistashow-val és változatos gyerekprogramokkal várják az érdeklődőket július 18-án és 19-én.